Председник Републике Србије Александар Вучић састао се са председником Владе Демократске Републике Сао Томе и Принсипе Жоржом Бом Жезусом, са којим је разговарао о билатералним односима, економској и мултилатералној сарадњи, као и геополитичким и регионалним питањима.

Двојица саговорника су дискутовала о потенцијалима за развој економске сарадње, те сарадње у различитим областима, попут образовања, у виду школовања студената из Сао Томе и Принсипеа у Србији.

Председник Вучић посебно је захвалио на принципијелној подршци суверенитету и територијалном интегритету, коју Сао Томе и Принсипе пружа Србији.

Премијер Бом Жезус је изразио наду да ће сарадња са Србијом бити унапређена, посебно у области пољопривреде и истакао да је његова земља веома заинтересована за увоз пољопривредних и прехрамбених производа из Србије, а извоз ваниле, кафе и других производа у Србију.

Београд,

7. јул 2022. године